Poliisi: Nuoria kannabiksen käyttäjiä joutunut sairaalahoitoon Iisalmessa

Kannabiksen polttaminen on lisääntynyt tietyissä väestöryhmissä. Sallamari Lahtivuori

Asta Tenhunen

Poliisi on huolissaan nuorten kannabiksen käytöstä Iisalmessa. Poliisi on reilun vuoden aikana puuttunut aktiivisesti alaikäisten päihteiden käyttöön ja pyrkinyt selvittämään, mistä he hankkivat päihteitä.

– Noin kolmisenkymmentä nuorta on kuulusteltu epäiltyinä. Pääosin kyse on ollut kannabiksen käytöstä, komisario Arto Elomaa Itä-Suomen poliisista kertoo.

– Puhutetut nuoret ovat lähinnä 14–16-vuotiaita. Heissä on sekä poikia että tyttöjä.

– Nuoret ovat kuulusteluissa kertoneet huumausaineiden hankkimisestaan, käyttämisestään ja välittämisestä. Osa on kannabiksen lisäksi käyttänyt myös tupakkaa ja alkoholia.

Alle 15-vuotiaat eivät ole rikosoikeudellisessa vastuussa, mutta sitä vanhempia epäillään huumausaineen käyttörikoksesta. Ensikertalaisille siitä voi seurata syyttäjän puhuttelu. Muille asiasta seuraa useimmiten sakkoja.

– Asian tutkinta on kesken, mutta poliisi halusi kertoa tästä nyt ennen koululaisten kesälomien alkua, jotta vanhemmat heräisivät asiaan. Nuoria on joutunut kannabiksen käytön vuoksi jopa kuukausiksi sairaalaan psyykkisten oireiden takia, Elomaa sanoo.

– Lisäksi poliisi toivoo myös vanhemmilta tietoja, ketkä kannabista ja alkoholia välittävät nuorille.

Vihjeitä asiasta voi jättää sähköpostiin vihjeet.ita-suomi@poliisi.fi tai puhelimeen 0295 415 232.

Ainakin Juhani Ahon koulu on tiedottanut poliisin havainnoista vanhemmille. Koululla kannabiksen käyttöä ei ole havaittu.

Tänä talvena myös Kuopiossa tuli ilmi alaikäisten kannabisostoja.